ઇન્ટ્રા ડેમાં મંદીવાળાઓને એક્ઝિટ જોઇતી હોય તેવો ઘાટ જોવાયો હતો અને તેને કારણે સવારથી સુધારામાં રહેલો સેન્સેક્સ બપોરના સત્રમાં એક તબક્કે નીચામાં 33,726 થયા બાદ શોર્ટ કવરિંગ પાછળ ફરીથી ઊંચકાઇને છેલ્લે 186.73 પોઇન્ટ વધીને 34,033.96 બંધ રહ્યો હતો. આમ ગણતરીની મીનિટોમાં સેન્સેક્સમાં 477 પોઇન્ટની અફરાતફરી જોવા મળી હતી. નિફ્ટી નીચામાં 10,126થી રિકવર થઇને ઝડપથી વધીને 77.95 પોઇન્ટ ઊંચકાઈ 10,224.75 બંધ રહી હતી. નિફ્ટી 10,150ની સપાટીથી પાછી ફરીને 200 દિવસની મુવિંગ એવરેજની લગોલગ પહોંચી છે. આગામી દિવસોમાં તેજી અને મંદીવાળા વચ્ચે ભારે ઘર્ષણ જોવા મળે તેવા સંકેતો મળી રહ્યા છે. તેજીવાળા નિફ્ટીને 10,000ની સપાટી નીચે ગબડવા દેવાના મૂડમાં નથી તો સામે મંદીવાળા પણ હાથમાં આવેલી બાજીને જવા દેવા માગતા ન હોય તેવું વલણ ધરાવી રહ્યા હોવાનું આજની ચાલ પરથી જોવાયું છે. ડેરિવેટિવ્ઝ સેગમેન્ટમાં છેલ્લો દિવસ આવતો હોવાથી નિફ્ટી વીઆઇએક્સમાં પણ 2.6 ટકાનો ઘટાડો જોવાઇને 18.53ની સપ્તાહની નીચી સપાટીએ જોવાઈ હતી. જાણકારોનું કહેવું હતું કે, નિફ્ટી વીઆઇએક્સ 17ની નીચે ગબડશે તો જ તેજીવાળામાં હિંમત આવશે.